text: Tabte bil i poker og meldte den stjålet
  05 august 2010 kl. 14.35
  Spillefuglen tiltales nu for både hasardspil og for at have indgivet falsk anmeldelse.
  Et par uheldige hænder i et kortspil i februar sidste år rammer nu en sønderjyde fra Rinkenæs nær Gråsten med fornyet kraft.
  Manden tabte i spillet sin bil til en værdi af cirka 80.000 kroner, men til trods for, at han selv kastede bilen ind som indsats, valgte han ifølge politiet alligevel nogle måneder senere at melde den stjålet på stationen i Aabenraa.
  Svindlen blev afsløret, og den sønderjyske spillefugl er nu både tiltalt for at have spillet hasardspil og for at have indgivet falsk anmeldelse.
  